15歲「美心妹妹」楊鎧凝(Celine)因2013年拍攝美心廣告為人熟悉,其後更加踩入電視圈參與TVB《愛我請留言》、《陪着你走》等多套劇集拍攝。近年專注學業嘅Celine積極經營社交平台,與酒店和網店等合作試用產品以外,不時分享生活照及自拍照。
叫網民DM自己
昔日嘅小豆釘打扮充滿少女感,拍照時更加擺出多個可愛表情,變得亭亭玉立,唔少網民都表示睇住佢大。正值青春期嘅Celine最近於社交平台直言恨拍拖,更加公開擇偶條件。
Celine分享「理想boy」條件,仲叫網民DM自己:「Me理想boy,要有活力,要係識得運動嘅,要170以上,要cute cute地,希望係冇乜脾氣,最重要係靚仔。But me A0,所以只係幻想,如果你係DM me」。
我身邊啲人全部拍晒拖啦
有網民感概留言:「到咗Celine都搵男朋友既年紀了」。Celine續出PO表示順其自然:「我身邊啲人全部拍晒拖啦,Me表示me le,算啦,船到橋頭自然直」又指身邊無靚仔朋友:「Why我冇靚仔frd,唔通我太恐怖?大家快啲話我知why。」
唔少網民都叫Celine唔洗心急:「因為你出名,驚俾人討論」、「可能你太可愛啦」、「妹妹依家要做嘅,我諗就只有好好生活,好好成長,增加自己嘅經驗值先。對於我呢個36歲嘅大哥哥嚟講,妹妹仲有大把時間啦」、「唔急啦,自己玩下先啦,享受下先」等等。
原文刊登於 Yahoo 娛樂圈